Tjank – hier "blok" ek!
Vandag het ek by my huis gekom, my tv aangesit op 201, en myself tuisgemaak voor die tv. Iets wat ek nie sommer doen nie.
Ek het vroeg huistoe gekom – ek het na "die" begrafnis gegaan van iemand met wie ek 'n van deel, en dit is waar dit stop.
Ek het gesit en tjank asof dit iemand van my hart is.
Ek het na gesigte gekyk en 'n innige meegevoel met hulle gehad. Ek het na woorde geluister en met 'n dankbare hart gedink dat dit darem woorde was wat geuiter is toe "die" persoon nog gelewe het, en is dit nie slegs in memoriam aan hom gesê soos so dikwels nie.
Ek het getjank oor kinders wat sonder hul pa grootword, ek het eers getjank toe ek besef het hierdie kinders is presies netso oud soos wat my man en sy suster was, toe hulle hul pa begrawe het.
Ek het getjank oor 'n pa en ma wat hul kind moet begrawe, dit is so verkeerd om, ouers moenie by hul kinders se grafte staan nie. Dit is onnatuurlik.
Ek het getjank oor 'n vrou wat haar "voorheen lover" en haar kinders se pa moet begrawe. Ek het getjank omdat 'n spul vreemdes haar wil stenig omdat sy dit durf waag om haar seerkry aan die wereld te wys. En enigsins hartseer ervaar omdat haar kinders se pa oorlede is, en sy vrese het om 'n rerige enkelouer te moet wees. Sonder om haar/hulle storie te ken, het mense besluit sy is nie geregtig om te huil nie.
En ek het net gesê, dankie Here dat ek stoksielalleen by "die" begrafnis is, want my getjankery hier voor 'n tv sou beslis nie goed afgegaan het met die res wat my dak deel nie.
En ek het gewonder, hoekom tjank jy so? – en my sielemens sê: jy tjank, want weereens is jy gekonfronteer met die verganklikheid van die mens, dat ons net vir 'n vlietende oomblik deel van hierdie prentjie op aarde is, net om dan te vertrek. Jy tjank oor jy weet wat dit aan diegene wat agterbly doen en bo als tjank jy, omdat jy weet ons, ek en jy, vat als as so vanselfsprekend. Ons neem aan daar moet 'n môre wees, en dan lewe ons, ons lewe asof daar 'n ewigheid voor ons ooplê, waar ons kan regmaak waar ons verbrou het.
En dit is al waarom ek vandag getjank het!
6 thoughts on "Tjank"
Februarie 11, 2017 at 8:23 vm
O alle hel, ek het so gehuil dat House Manager die sitkamer heeldag vermy het. Sommer hard en sonder skaamte. En die een ding wat ek besef het, al is ons land rof en soms te hard…is ons as mense nog nie. Dit was regtig 'n mooi diens
Februarie 11, 2017 at 8:38 vm
Ek moet saamstem…. en die gewone publiek is so beskaafd. Dit is net die politici wat hulself nie kan inhou nie en die land regeer asof dit hul persoonlike huishouding is.
Februarie 11, 2017 at 8:40 vm
Een ding het ek gister so geleer, ek wil so lewe dat mense sulke mooi goed eendag van my kan sê
Februarie 11, 2017 at 9:27 vm
Ek het ook gedeeltelik gekyk. Dit was baie aandoenlik en ek hoop die mense wat so klipgooi woon nie in glashuise nie.
Februarie 11, 2017 at 9:43 vm
Ek het nie gekyk nie, want ek het ñ huis vol kleinkinders. En vir ñ tv begrafnis moet mens alleen sit. Want jy moet kan huil, so oor alles wat jy van praat. Oor wat was, wat is, wat nog kan kom. Die prentjie wat jy heel onder by het, dit is sulke ware woorde.